Bdew jintużaw il-laboratorji u klassijiet fl-istitut tax-xjenza applikata fil-kampus il-ġdid tal-Kulleġġ tal-Arti, ix-Xjenza u t-Teknoloġija. Dawn il-faċilitajiet jagħmlu parti mill-proġett ta’ €120 miljun ewro li jaħseb biex l-istudenti u l-istaff tal-MCAST jinġabru kollha f’Raħal Ġdid. Il-Prinċipal u Kap Eżekuttiv tal-MCAST, Stephen Cachia qal li għaddej ix-xogħol biex titlesta l-ewwel fażi tal-kampus il-ġdid tal-Kulleġġ tal-Arti, ix-Xjenza u t-Teknoloġija f’Raħal Ġdid, li fost oħrajn tinkludi l-laboratorji tax-xjenza applikata. Fil-fatt l-istudenti diġa bdew jagħmlu użu sħiħ minn din il-parti tal-kampus. Is-sur Cachia qal li x-xogħol jinsab fi stadji differenti fuq dan l-akbar proġett mindu fetaħ l-MCAST. Ix-xogħol fuq l-ewwel fażi tal-proġett li sar b’investiment ta’ ftit aktar minn €20 miljun ewro beda f’Awwissu tal-2011. Il-principal qal li l-kullegg ser japplika ghal iktar fondi mill-programmi tal-Unjoni Ewropea biex jitkompla l-pjan kollu għal dan il-kampus. Żied li l-isfida ewlenija hi li x-xogħol fuq il-campus jibqa għaddej mingħajr ma l-istudenti jitilfu l-lezzjonijiet. Bħalissa aktar minn 6.000 student qed isegwu kors full time waqt li mal-4,000 student ieħor qed isegwu korsijiet part time fl-għaxar istituti f’Malta u ieħor f’Għawdex. Storja: Ruth Castillo